Document ID: 32011D0822

KOMMISSIONENS GENNEMFØRELSESAFGØRELSE
af 7. december 2011
om anerkendelse af Bangladesh i henhold til Europa-Parlamentets og Rådets direktiv 2008/106/EF for så vidt angår ordningerne for uddannelse af og udstedelse af kvalifikationsbeviser til søfarende
(meddelt under nummer K(2011) 8999)
(EØS-relevant tekst)
(2011/822/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2008/106/EF af 19. november 2008 om minimumsuddannelsesniveauet for søfartserhverv (1), særlig artikel 19, stk. 3, første afsnit,
under henvisning til anmodningerne fra Cypern den 26. juli 2007, Italien den 24. december 2007 og Belgien den 25. juni 2008, og
ud fra følgende betragtninger:
(1)
Ifølge direktiv 2008/106/EF kan medlemsstaterne beslutte at anerkende søfarendes kvalifikationsbeviser, der er udstedt af et tredjeland, hvis Kommissionen har anerkendt det pågældende tredjeland som værende i stand til at opfylde kravene i Den Internationale Søfartsorganisations (IMO) konvention om uddannelse af søfarende, om sønæring og om vagthold af 1978 (STCW-konventionen) (2), som revideret i 1995.
(2)
Der er indgivet anmodninger om anerkendelse af Bangladesh fra Cypern den 26. juli 2007, Italien den 24. december 2007 og Belgien den 25. juni 2008. Kommissionen har efter disse anmodninger foretaget en vurdering af ordningerne for uddannelse og udstedelse af kvalifikationsbeviser i Bangladesh for at kunne fastslå, om Bangladesh overholder alle kravene i STCW-konventionen, og om der er truffet passende forholdsregler til at forebygge svig i forbindelse med kvalifikationsbeviser. Vurderingen blev foretaget på grundlag af det kontrolbesøg, som eksperter fra Det Europæiske Søfartssikkerhedsagentur aflagde i februar 2008. Under dette kontrolbesøg blev der konstateret visse mangler ved ordningerne for uddannelse og udstedelse af kvalifikationsbeviser.
(3)
Kommissionen fremsendte en rapport til medlemsstaterne om resultaterne af vurderingen.
(4)
Ved breve af 26. marts 2009, 9. december 2009 og 28. september 2010 opfordrede Kommissionen Bangladesh til at forelægge dokumentation for, at manglerne var afhjulpet.
(5)
Ved breve af 29. marts 2009, 21. maj 2009, 12. juli 2009, 4. januar 2010, 27. februar 2011 og 14. marts 2011 har Bangladesh fremsendt de ønskede oplysninger og dokumentation for gennemførelsen af hensigtsmæssige og tilstrækkelige korrigerende foranstaltninger, som afhjælper de fleste af de mangler, der blev konstateret ved vurderingen af opfyldelsen af kravene.
(6)
De resterende mangler vedrører dels mangel på bestemt uddannelsesudstyr i uddannelsesinstitutionerne for søfartserhverv i Bangladesh og dels uddannelsen til forberedende kurser vedrørende afsnit A-II/1 i STCW-konventionen. Bangladesh er derfor blevet opfordret til at gennemføre yderligere korrigerende foranstaltninger på dette område. Disse mangler berettiger dog ikke til at sætte spørgsmålstegn ved, om Bangladesh's ordninger for uddannelse af og udstedelse af kvalifikationsbeviser til søfarende generelt overholder STCW-konventionen.
(7)
Resultaterne af vurderingen af opfyldelsen af kravene og evalueringen af de oplysninger, som Bangladesh har fremsendt, viser, at Bangladesh opfylder de relevante krav i STCW-konventionen, og at der er iværksat passende foranstaltninger til at forhindre svig i forbindelse med kvalifikationsbeviser.
(8)
Foranstaltningerne i denne afgørelse er i overensstemmelse med udtalelse fra Udvalget for Sikkerhed til Søs og Forebyggelse af Forurening fra Skibe -
VEDTAGET DENNE AFGØRELSE:
Artikel 1
Bangladesh anerkendes i henhold til artikel 19 i direktiv 2008/106/EF for så vidt angår ordningerne for uddannelse af og udstedelse af kvalifikationsbeviser til søfarende.
Artikel 2
Denne afgørelse er rettet til medlemsstaterne.
Udfærdiget i Bruxelles, den 7. december 2011.

Labels: 12
8
18
9